適過寶奎壽居仁師出示王判院偈真隠老子走筆次韵
作者：史浩
朝代：宋

paragraphs: 見了黄梅留一宿，此風久矣無人續。
相逢誰許問寒暄，箇中且自龜藏六。
壽師嚴冷面如鐵，背負真乘腰不折。
有時禪定出塵表，兀坐蒲團頭滿雪。
平生俗物不掛目，終日翻經聊自足。
不離當處常湛然，波澄倒影千山綠。
邇來邂逅文中虎，一幅水藤爲下語。
我今欲贊沒因由，只把茶甌對趙州。